b'\n_START_ARTICLE_\nMonumentul Eroilor Aerului\n_START_SECTION_\nIstoric\n_START_PARAGRAPH_\n\xc3\x8en anul 1923 a fost format un comitet pentru construirea Monumentului Aviatorilor din care au f\xc4\x83cut parte: Prin\xc8\x9bul Carol al II-lea, prof. dr. Ion Cantacuzino, generalul Vasile Rudeanu, colonel medic aviator Victor Atanasiu, aviator Cornel Ol\xc4\x83nescu, aviator Mihai Oromolu. Comitetul a cerut ini\xc8\x9bial sculptorilor Ion Jalea, Alexandru Severin, Cornel Medrea \xc8\x99i Ion C. Dimitriu-B\xc3\xa2rlad s\xc4\x83 prezinte, contra cost, c\xc3\xa2te un proiect. Consider\xc3\xa2nd \xc3\xaens\xc4\x83 c\xc4\x83 proiectele nu reprezentau spiritul sacrificiului aviatorilor, comitetul a lansat un concurs public cu premii totale \xc3\xaen valoare de 40.000 de lei pentru construirea monumentului \xc8\x99i a invitat mul\xc8\x9bi arti\xc8\x99ti, pictori, sculptorii s\xc4\x83 participe. La concurs au fost prezentate machetele realizate de 14 sculptori, acestea fiind expuse la Ateneul Rom\xc3\xa2n \xc3\xaen ziua de 2 iulie 1925 pentru a permite publicului s\xc4\x83 voteze \xc3\xaen mod secret proiectul c\xc3\xa2\xc8\x99tig\xc4\x83tor. Trei lucr\xc4\x83ri au fost premiate (Spiridon Georgescu, Lidia Kotzebue \xc8\x99i Ion Schmidt-Faur) \xc3\xaens\xc4\x83, \xc8\x99i de aceast\xc4\x83 dat\xc4\x83, comitetul nu a considerat niciuna din lucr\xc4\x83ri demn\xc4\x83 de execu\xc8\x9bie. Demersurile \xc3\xaentreprinse de comitet pentru realizarea monumentului de c\xc4\x83tre un artist din str\xc4\x83in\xc4\x83tate \xc3\xaens\xc4\x83 au e\xc8\x99uat, astfel c\xc4\x83 dupa doi ani a fost aleas\xc4\x83 \xc3\xaen final macheta Lidiei Kotzebue, accept\xc3\xa2ndu-se totodat\xc4\x83 ca aceasta s\xc4\x83 poat\xc4\x83 colabora \xc8\x99i cu al\xc8\x9bi sculptori sau arhitec\xc8\x9bi pentru realizarea monumentului._NEWLINE_\xc3\x8en iulie 1927, pentru aprobarea final\xc4\x83 a proiectului, comitetul i-a cerut Lidiei Kotzebue s\xc4\x83 realizeze o machet\xc4\x83 la scara 1/4 p\xc3\xa2n\xc4\x83 la 1 octombrie. Din lips\xc4\x83 de timp aceasta nu s-a putut materializa, astfel c\xc4\x83 pentru realizarea statuilor, Kotzebue s-a adresat sculptorului Ion Jalea. Acesta a refuzat \xc3\xaens\xc4\x83 oferta \xc8\x99i l-a recomandat pe t\xc3\xa2n\xc4\x83rul sculptor Iosif Fekete, astfel c\xc4\x83 la 27 octombrie 1927 comitetul a putut aproba definitiv lucrarea._NEWLINE_\xc3\x8en anii 1928-1929 sculptorul Iosif Fekete a realizat cele patru sculpturi \xc3\xaen argil\xc4\x83 \xc8\x99i le-a turnat \xc3\xaen gips \xc3\xaen m\xc4\x83rime natural\xc4\x83. Pentru a reprezenta trupul Icarului a fost folosit\xc4\x83 o imagine a boxerului Joe Louis, prezent \xc3\xaen acea perioad\xc4\x83 la Bucure\xc8\x99ti, iar pentru cap a fost utilizat\xc4\x83 o imagine dintr-un album cu pilo\xc8\x9bi renumi\xc8\x9bi. \xc3\x8en 1930 lucrarea putea fi turnat\xc4\x83 \xc3\xaen bronz \xc3\xaens\xc4\x83 dificult\xc4\x83\xc8\x9bile str\xc3\xa2ngerii sumei necesare achizi\xc8\x9bion\xc4\x83rii materialelor \xc8\x99i \xc3\xaent\xc3\xa2rzierea stabilirii locului \xc3\xaen care s\xc4\x83 fie amplasat monumentul au \xc3\xaent\xc3\xa2rziat finalizarea lucr\xc4\x83rii. Statuile au fost turnate \xc3\xaen bronz la Turn\xc4\x83toria V.V. R\xc4\x83\xc8\x99canu din Bucure\xc8\x99ti, lucrarea fiind terminat\xc4\x83 abia \xc3\xaen iunie 1935. _NEWLINE_Dezvelirea monumentului a avut loc la 20 iulie 1935 cu participarea Regelui Carol al II-lea, a numero\xc8\x99i membri din conducerea statului, mini\xc8\x99trii \xc8\x99i reprezenta\xc8\x9bi ai autorit\xc4\x83\xc8\x9bii aeronautice, ata\xc8\x99a\xc8\x9bi militari. Evenimentul a fost \xc3\xaencheiat cu o parad\xc4\x83 militar\xc4\x83 la care au participat g\xc4\x83rzi de onoare \xc8\x99i aviatori \xc8\x99i au fost prezentate onoruri militare zbur\xc4\x83torilor men\xc8\x9biona\xc8\x9bi \xc3\xaen listele de pe monument._NEWLINE_Ulterior, Ion Jalea a afirmat c\xc4\x83 drepturile moralale asupra lucr\xc4\x83rii \xc3\xaei revin sculptorului Iosif Fekete iar critici de art\xc4\x83, precum Mircea \xc8\x9aoca, au considerat c\xc4\x83 realizarea monumentului trebuie s\xc4\x83-i fie atribuit\xc4\x83 integral lui Iosif Fekete, care a modificat total mica machet\xc4\x83 prezentat\xc4\x83 la concurs de Lidia Kotzebue. La inaugurare numele celor doi coautori nu a fost inscrip\xc8\x9bionat, ulterior \xc3\xaen 1983 consemn\xc3\xa2ndu-se inscrip\xc8\x9bionarea numelui pe monument numai a unuia dintre ace\xc8\x99tia..'